27. ΑΠΟΦΑΣΙΣ ΥΠΟΥΡΓΟΥ ΓΕΩΡΓΙΑΣ Αριθ. 157849/2966/934 της 17/28 Μαΐου 1977 (ΦΕΚ Β΄ 498). Περί παρατάσεως ισχύος αδειών κυκλοφορίας ιδιοκατασκευών αγροτικών μηχανημάτων. Έχοντες υπόψη: 1.Το άρθρ. 60 του Ν.Δ. 4233/62 «περί κυρώσεως του Κώδικα Οδικής Κυκλοφορίας» σχετικά με την απογραφή, ταξινόμηση και τις άδειες κυκλοφορίας των αγροτικών μηχανημάτων. 2.Την 31504/1534/20.3.1972 απόφαση του τ. Υφυπουργού Εθν. Οικονομίας επί θεμάτων Γεωργίας, περί καθορισμού των όρων και προϋποθέσεων εγκρίσεως της καταλληλότητος και χορηγήσεως αδειών κυκλοφορίας δε ιδιοκατασκευές αγροτικών μηχανημάτων που προέρχονται από συναρμολόγηση παλαιών εξαρτημάτων. 3.Την 36070/2096/399/19.4.1973 απόφαση του ιδίου Υφυπουργού, με την οποία απαγορεύεται η χορήγηση αδειών κυκλοφορίας σε νέες ιδιοκατασκευές και καθορίζεται ότι η ισχύς των αδειών των ευρισκομένων σε κυκλοφορία μηχανημάτων της κατηγορίας αυτής θα λήξει μετά 4 χρόνια και την 91376/5484/1894/5.10.74 απόφασή μας που ορίζει ότι η 4ετής ισχύς των αδειών κυκλοφορίας των μηχανημάτων αυτών που έλαβαν άδειες πριν από την έκδοση της 36070/2096/399/19.4.1973 αποφάσεως, αρχίζει από την ημερομηνία δημοσιεύσεως της αποφάσεως αυτής στην Εφημερίδα της Κυβερνήσεως, δηλαδή από 4.5.1973. 4.Την 157143/2630/817/5.5.1977 διαταγή μας, περί προσωρινής παρατάσεως της ισχύος των αδειών κυκλοφορίας των αυτών μηχανημάτων. 5.Το γεγονός ότι η κυκλοφορία των ανωτέρω οχημάτων έχει σοβαρούς κινδύνους γιατί δεν είναι δυνατός ο έλεγχος του βαθμού φθοράς των διαφόρων μεταχειρισμένων εξαρτημάτων τους, πλέον δε αυτού, πολλά από αυτά δεν ανταποκρίνονται στις προϋποθέσεις εγκρίσεως της κυκλοφορίας των και στον επιδιωχθέντα σκοπό, αποφασίζουμε: 1.Εγκρίνουμε την παράταση της κυκλοφορίας των ανωτέρω ιδιοκατασκευών αγροτικών μηχανημάτων επί διετία από την ημέρα λήξεως της τετραετούς ισχύος αδείας κυκλοφορίας καθενός από αυτά, υπό τους κάτωθι όρους και προϋποθέσεις: α.Οι κάτοχοι των μηχανημάτων αυτών πρέπει να είναι αγρότες κατά κύριο επάγγελμα και δεν επιτρέπεται να έχουν στην κατοχή και κυριότητά τους περισσότερα από ένα κατά αγροτική οικογένεια. β.Τα μηχανήματα πρέπει να πληρούν απόλυτα τις προϋποθέσεις και τεχνικές προδιαγραφές που καθορίζει η υπ’ αριθ. 31504/1534/20.3.1972 απόφαση, βάσει της οποίας έτυχαν αδείας κυκλοφορίας 4ετούς ισχύος, επί πλέον δε η μηχανική κατάστασή τους, κρινομένη από τους τεχνικούς της ΥΕΒ που θα τα εξετάσουν, πρέπει να είναι ικανοποιητική. 2.Η εξακρίβωση των ανωτέρω στοιχείων θα γίνει από τις αρμόδιες Περιφερειακές Υπηρεσίες Εγγείων Βελτιώσεων, μέσα σε διάστημα 3 μηνών, από την ημερομηνία δημοσιεύσεως της παρούσης στην Εφημερίδα της Κυβερνήσεως, από επιτροπές τεχνικών των Υπηρεσιών αυτών, που θα ορισθούν από τον Προϊστάμενο κάθε Μονάδας ΥΕΒ. 3.Για μηχανήματα που στον έλεγχο θα αποδειχθεί ότι δεν πληρούν τις ανωτέρω προϋποθέσεις και ιδιαίτερα επακριβώς τις τεχνικές προδιαγραφές της υπ’ αριθ. 31504/1534/1972 αποφάσεως, θα αφαιρεθούν οι άδειες κυκλοφορίας τους. Η απόφαση αυτή θα δημοσιευθεί στην Εφημερίδα της Κυβερνήσεως. 